b"\n_START_ARTICLE_\nSanta Maria de Portbou\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici d'estil neog\xc3\xb2tic i de dimensions considerables que destaca de forma notable dins el conjunt urb\xc3\xa0 de la poblaci\xc3\xb3. \xc3\x89s una construcci\xc3\xb3 de carreus orientada de nord a sud. S'hi accedeix mitjan\xc3\xa7ant una llarga escalinata que guanya el fort desnivell que hi ha entre el poble i l'esplanada de l'estaci\xc3\xb3, on resta empla\xc3\xa7at el temple._NEWLINE_Consta d'una sola nau for\xc3\xa7a alta i esvelta dividida en quatre crugies, amb coberta de fusteria sobre arcs diafragma apuntats. T\xc3\xa9 un altre tram, a manera de p\xc3\xb2rtic, que \xc3\xa9s cobert amb volta de creueria. L'absis, de planta poligonal, tamb\xc3\xa9 \xc3\xa9s cobert per una volta de creueria._NEWLINE_A la fa\xc3\xa7ana principal hi ha la portada, formada per tres arcs apuntats que defineixen tres accessos independents. S\xc3\xb3n emmarcats per un fris i diverses motllures que al centre (just al damunt de l'arc central) defineixen el marc d'un relleu escult\xc3\xb2ric. En ell s'hi representa la figura de la Verge Maria, dins una m\xc3\xa0ndorla sostinguda per dos \xc3\xa0ngels i sota un dosser. A m\xc3\xa9s, hi ha la imatge de Sant Jaume ap\xc3\xb2stol i Sant Jordi. Al damunt dels arcs hi ha una rosassa de grans dimensions amb decoraci\xc3\xb3 calada i tot coronant la fa\xc3\xa7ana hi ha un fris de motllures que defineixen un seguit d'arcs amb relleus de traceria. A cada costat del mur hi ha sengles torricons octogonals acabats amb obertures apuntades i coronats amb un flor\xc3\xb3._NEWLINE_Als murs laterals de la nau i a l'absis, entre els contraforts, s'obren grans finestrals que tenen els arcs apuntats i presenten decoraci\xc3\xb3 calada a l'intrad\xc3\xb3s. Dels vitralls, que van ser restaurats cap als anys 1940-1949, el de l'absis mostra l'Assumpci\xc3\xb3 de Maria al centre i l'ap\xc3\xb2stol Sant Jaume i els tres Reis als costats. Cada vitrall \xc3\xa9s dividit en dues parts, amb dos arcs apuntats que tanquen una petita rosassa amb motius calats. El campanar \xc3\xa9s una torre de planta octogonal que t\xc3\xa9 un pis superior d'arcs apuntats i \xc3\xa9s coronat per una gran creu de ferro.\n_START_SECTION_\nHist\xc3\xb2ria\n_START_PARAGRAPH_\nEsgl\xc3\xa9sia aixecada a expenses de la companyia del ferrocarril, damunt l'esplanada de l'estaci\xc3\xb3. No se sap quan fou consagrada, per\xc3\xb2 cal suposar que el 1882 ja ho era, perqu\xc3\xa8 en aquesta data hi fou destinat el primer vicari per part del bisbat._NEWLINE_Origin\xc3\xa0riament fou una capella particular de la fam\xc3\xadlia Plan\xc3\xa0s, de la qual en Claudi Plan\xc3\xa1s n'era el director del Ferrocarril Tarragona-Barcelona-Fran\xc3\xa7a (TBF); al voltant de l'esgl\xc3\xa9sia encara es conserven alguns carreus amb la sigla inscrita TBF. M\xc3\xa9s tard l'esgl\xc3\xa9sia s'obr\xc3\xad als treballadors de la companyia del ferrocarril, sent sufrag\xc3\xa0nia de Sant Miquel de Colera, i m\xc3\xa9s endavant fou declarada parr\xc3\xb2quia independent._NEWLINE_El temple fou constru\xc3\xaft entre 1878 i 1893 per l'arquitecte barcelon\xc3\xad Joan Martorell i Montells. L'any 1933 es constru\xc3\xad una llarga escalinata, per salvar el desnivell entre el poble i l'empla\xc3\xa7ament del temple. Fou fet per l'arquitecte empordan\xc3\xa8s Pelagi Mart\xc3\xadnez._NEWLINE_Al retaule que hi ha darrere de l'altar hi ha una imatge de la Verge esculpida per Frederic Mar\xc3\xa9s i Deulovol. El sagrari i la creu s\xc3\xb3n obra de l'escultor Dom\xc3\xa8nec Fita i Molat."